open-index/open-wikipedia-markdown huggingface dataset:
Árja

**Árja** (nordsamisk for «innsatsvilje») er et norsk, samisk politisk parti. Partiet ble stiftet i Jergul 24. mai 2008, og første partileder var juristen Láilá Susanne Vars fra Láhpoluoppal i Kautokeino kommune.  
Partileder pr. 2017 er Trond-Einar Karlsen fra Kviby i Alta kommune. 

## Politikk
Noen av partiets hovedsaker er:
*Et åpnere Sameting 
*Styrke utmarksbrukernes og kystbefolkningens rettigheter
*En stopp på fredninger av lokalbefolkningens bruksområder
*En mer aktiv eldrepolitikk og helsepolitikk
*Mindre sentralisering; styrke rettighetsgrunnlaget for mindre bygder og tettsteder

## Sametingsvalget 2009
Árja stilte lister for første gang ved Sametingsvalget 2009, i fem av de syv valgkretsene. Árjas presidentkandidat var Láilá Susanne Vars fra Kautokeino. Partiet fikk inn tre representanter fra to valgkretser. Árja tok det første mandatet i sametingsvalgets største valgkrets Ávjovárri og fikk totalt to mandater i denne valgkretsen. I tillegg fikk Árja sistemandatet i Nordre valgkrets. Árja inngikk et politisk flertallssamarbeid med Arbeiderpartiet og flere enkeltmannslister, noe som sikret Arbeiderpartiets Egil Olli presidentvervet for perioden 2009-2013. Árjas Láilá Susanne Vars, (33) ble valgt til Sametingets visepresident, den hittil yngste visepresidenten i Sametingets historie.
## Sametingsvalget 2013
Árja stilte lister i fem av totalt syv valgkretser ved Sametingsvalget 2013. Árjas presidentkandidat var Láilá Susanne Vars. Partiet fikk fire av Sametingets totalt 39 representanter: to mandater i Ávjovárri valgkrets (Vars og Inger Eline Eriksen), ett mandat i Østre valgkrets (Hartvik Hansen) og ett mandat i Gáisi valgkrets (Lars Oddmund Sandvik). Det ble ikke oppnådd enighet om politisk samarbeid med Norske samers riksforbund, som dannet et mindretallsråd etter valget. Árja var tredjestørste parti på Sametinget i perioden 2013-2017, og parlamentarisk leder er Vars. Vars var medlem av Sametingets plan-og finanskomité og Samisk Parlamentarisk Råd.

## Referanser


## Eksterne lenker
* 
* 
* 
*  NRK.no – Árjas valgprogram for Sametingsvalget 2009
Anthony Roux

**Anthony Roux** (født 18. april 1987 i Verdun) er en fransk tidligere profesjonell landeveissyklist. Han ble profesjonell i det franske laget Française des Jeux i 2008. Hans har en etappeseier fra 17. etappe i Vuelta a España 2009.

Han la opp etter 2022-sesongen.

## Meritter

;2005
:Sammenlagt, Tour de Lorraine (U19)
;2007
:2.-plass, Liège-Bastogne-Liège (U23)
;2009
:17. etappe, Vuelta a España
:4. etappe, Circuit de la Sarthe
;2010
:5. etappe, Circuit de Lorraine
:4.-plass sammenlagt, Circuit de la Sarthe
;2011
:Sammenlagt, 4. etappe og Ungdomtrøya, Circuit de la Sarthe
:Tour de la Somme
:2.-plass, Nasjonalt Mesterskap Landevei
;2012
: Mest offensive rytter 2. etappe, Tour de France
;2013
:3.-plass sammenlagt og 6. etappe (ITT), Étoile de Bessèges
:Poengtrøya og 4. etappe, Vuelta a Burgos
;2015
:2. etappe, Circuit de la Sarthe
;2018
:4. etappe, La Route d'Occitanie
:Fransk mester i landeveisritt

## Referanser


## Eksterne lenker
* 
*
Tito & Tarantula

**Tito & Tarantula** er et meksikansk/amerikansk rockband som ble startet i Hollywood i California i USA i 1992. 

Bandet spiller både på engelsk og spansk, og har bidratt til filmmusikken i filmene *[[Desperado]]* (med blant annet Antonio Banderas) og *[[From Dusk Till Dawn]]* (med blant annet George Clooney).

## Diskografi

## Eksterne lenker
* 
* 
*
Alf Isaksen

**Alf Isaksen** (født 27. februar 1946) er en norsk, samisk politiker som satt som sametingsrepresentant for perioden 2009-2013. 

Ved Sametingsvalget 2009 stilte han som tredjekandidat for partiet Árja i valgkrets 2 (Ávjovári valgkrets). Han ble ikke valgt inn, men 25. februar 2010 besluttet Sametingets plenumsmøte at sametingsrådets medlemmer skal tre ut av Sametingets plenum, og bli erstattet av sine varamedlemmer. Alf Isaksen overtok da Láilá Susanne Vars sin plass som sametingsrepresentant.

Han er brannsjef av yrke, og er bosatt i Karasjok. Han er gift og har to barn.

## Referanser


## Eksterne lenker
* Profil på Sametinget
Yvonne Murray

**Yvonne Murray** (født 4. oktober 1964 i Musselburgh) er en  skotsk tidligere friidrettsutøver (langdistanseløper) som konkurrerte for Storbritannia.

Gjennombruddet kom med bronsemedalje på 3000 m i Samveldelekene i 1986. Samme året tok hun bronsemedalje i EM på samme distanse. Karrierens høydepunkt er trolig bronsemedaljen på 3000 m under OL 1988 i Seoul, etterfulgt av gullet i 1990-EM i Split.

Murray er utnevnt til medlem av Order of the British Empire.

## Referanser


## Eksterne lenker
*
Petaluridae

* *[[Petalura]]*
* *[[Phenes]]*
* *[[Tachopteryx]]*
* *[[Tanypteryx]]*
* *[[Uropetala]]*

**Petaluridae** er en delgruppe av øyenstikkere, (Odonata). Selv om familien bare omfatter 11 kjente, nålevende arter er den trolig den eldste av de nålevende øyenstikker-familiene, kjent fra 190 millioner år gamle fossiler. dem omfatter også den største av de nålevende øyenstikkerne, den australske *[[Petalura ingentissima]]* som blir over 10&nbsp;cm lang og 16&nbsp;cm i vingespenn.

## Utseende
Svært store (opptil 12,5&nbsp;cm lange og 17&nbsp;cm i vingespenn), slankbygde øyenstikkere, mørkbrune eller svarte, ofte med gule tegninger. Fasettøynene støter ikke sammen i pannen. Vingene er store og klare, vingemerket er uvanlig langt. Bakkroppen er lang og slank, hos hannen med påfallende, bladformede vedheng i spissen.

## Levevis
Et særtrekk ved denne familien er at larvene stort sett er semiakvatiske, de lever ikke helt under vann, men ved bredden av elver der de holder til i utgravde ganger, eller mellom vissent løv. De kan puste i luft og overleve utenfor vannet i flere uker. De er nattaktive.
De voksne hannene forsvarer territorier der hunnene passerer.

## Utbredelse
Bortsett fra *[[Tachopteryx thoreyi]]* i det østlige Nord-Amerika lever alle artene rundt Stillehavet. Familiens største artsmangfold finnes i New Zealand (2 arter) og Australia (5 arter), mens det finnes én art i hvert av områdene Japan, vestlige Nord-Amerika og Chile. Fossile arter er kjent blant annet fra Argentina.

## Systematisk inndeling

* ordenen **[[øyenstikkere]]**, (Odonata)  
** delgruppe øyenstikkere og libeller** (Anisoptera). 
*** overfamilie **mosaikkøyenstikkere*', (Aeshnoidea)
**** familien Petaluridae Fraser, [[1932]]
***** underfamilien [[Petalurinae]]
****** slekten *Petalura* Leach, [[1815]] – svært store, Australia
******* *Petalura gigantea* Leach, [[1815]]
******* *Petalura hesperia* Watson, [[1958]]
******* *Petalura ingentissima* Tillyard, [[1907]]
******* *Petalura litorea* Theischinger, [[1999]]
******* *Petalura pulcherrima* Tillyard, [[1913]]
****** slekten *Phenes* Rambur, [[1842]]
******* *Phenes raptor* Rambur, [[1842]] – [[Chile]]
****** slekten *Tachopteryx* Selys, [[1859]]
******* *Tachopteryx thoreyi* (Selys, [[1858]]) – østkysten av Nord-Amerika
****** slekten *Uropetala* Selys, [[1858]] – [[New Zealand]]
******* *Uropetala carovei* (White, [[1845]]) 
******* *Uropetala chiltoni* Tillyard, [[1921]]
***** underfamilien [[Tanypteryginae]] Fraser & Tillyard, [[1940]]
****** slekten *Tanypteryx* Kennedy, [[1917]]
******* *Tanypteryx hageni* (Selys, [[1879]]) – vestkysten av Nord-Amerika
******* *Tanypteryx pryeri'' (Selys, 1889) – Japan

## Kilder
* Petaluridae nær Brisbane, Australia

## Eksterne lenker
* 
*  www.nhm.uio.no/norodo/  – Et norskspråklig nettsted om norske øyenstikkere.
* Bildegalleri over nordamerikanske arter
Inger Eline Eriksen

**Inger Eline Eriksen Fjellgren** (født 1987) er en norsk, samisk politiker og jurist. Fra desember 2016 til september 2017 var hun medlem av Sametingsrådet.

Hun stilte til valg for partiet Árja ved Sametingsvalget 2009, der hun var femtekandidat i valgkrets 2 (Ávjovári valgkrets). Hun var vararepresentant i sametingsperioden 2009-2013, for representantene Láilá Susanne Vars og Olaf Eliassen. Ved Sametingsvalget 2013 ble hun valgt inn som én av fire representanter for partiet Árja. Hun ble gjenvalgt i 2017.

20. oktober 2023 ble hun utnevnt til sorenskriver ved Indre og Østre Finnmark tingrett.

## Referanser


## Eksterne lenker
* Sametinget - Inger Eline Eriksen
Ulrike Bruns

**Ulrike Bruns** (født 17. november 1953 i Cottbus som *Klapezynski*) er en tysk tidligere friidrettsutøver som representerte Øst-Tyskland, hovedsakelig på 1500 meter og 3000 meter.

Karrierens høydepunkt er bronsemedaljen på 1500 meter fra OL 1976 i Montreal, fulgt av bronsemedaljen på 10 000 meter fra VM 1987 i Roma.

## Referanser


## Eksterne lenker
*
No Sacrifice, No Victory

***No Sacrifice, No Victory*** er det sjuende studioalbumet av HammerFall 

Albumet ble utgitt 20. februar 2009 og er det første med gitarist Pontus Norgren.

## Sporliste
#«Any Means Necessary» – 3:37 (Joacim Cans / Oscar Dronjak) 
#«Life is Now» – 4:45 (Cans / Dronjak) 
#«Punish and Enslave» – 3:59 (Cans / Dronjak) 
#«Legion» – 5:38 (Cans / Dronjak) 
#«Between Two Worlds» – 5:30 (Dronjak) 
#«Hallowed Be My Name» – 3:58 (Cans / Dronjak) 
#«Something for the Ages» – 5:06 (Pontus Norgren) 
#«No Sacrifice, No Victory» – 3:34 (Cans / Dronjak) 
#«Bring the Hammer Down» – 3:43 (Cans / Stefan Elmgren) 
#«One of a Kind» – 6:16 (Cans / Dronjak / Jesper Strömblad) 
#«My Sharona (The Knack cover)» – 3:57 (Doug Fieger / Berton Averre) 

## Personell
*Joacim Cans – Vokal.
*Oscar Dronjak – Gitar 
*Pontus Norgren – Gitar
*Fredrik Larsson – Bassgitar
*Anders Johansson – Trommer

## Eksterne lenker
*
Jákup Sverri Kass

**Jákup Sverri Fonsdal Kass** (født 19. januar 1977 i Tórshavn) er en færøysk næringslivsleder og tidligere politiker (Sj.).

Etter gymnaset i Tórshavn begynte han i rederiet Smyril Line. Etter å ha fullført en kandidatutdannelse i engelsk og europastudier ved Handelshøjskolen i Århus i 2006, ble Kass rederiets salgs- og markedsdirektør. I 2009 gikk Kass til en tilsvarende stilling i Atlantic Airways. Fra 2012 til 2017 var han administrerende direktør ved Vágar lufthavn.

Han er brorsønn av Sjálvstýrisflokkurins tidligere formann Hilmar Kass. Han har ledet Unga Sjálvstýri og hatt tillitsverv i de færøyske studentorganisasjonene. Kass var Sjálvstýrisflokkurins 1. varamedlem til Lagtinget fra Suðurstreymoy fra 1998 til 2002, og møtte fast for helse- og sosialminister Helena Dam á Neystabø fra 1998 til 2001. Med dette er han den yngste som har møtt fast på Lagtinget, 21 år gammel. Kass satt i Lagtingets næringskomité og Lagtingets granskningskommisjon for bankkrisen. Da svigerfaren Poul Michelsen dannet partiet Framsókn i 2011, ble Kass varamedlem til styret.

## Referanser
Eritreisk nakfa

**Eritreisk nakfa** (ISO 4217:ERN) er valutaen som benyttes i Eritrea. Valutaen ble innført i 1997, som erstatning for birren, og fikk navnet etter byen Nakfa.

## Referanser
Jekaterina Khramenkova

**Jekaterina Khramenkova** (, født 16. oktober 1956) er en belarusisk tidligere maratonløper som representerte Sovjetunionen, best kjent for å ha vunnet bronsemedalje under EM 1986 i Stuttgart.

## Referanser


## Eksterne lenker
*
Nakfa (by)

**Nakfa** (Tigrinja: ናቕፋ) er en by i den nordlige delen av Eritrea, og er hovedstaden i et distrikt med samme navn. Valutaen i Eritrea, nakfa, er oppkalt etter denne byen. Fram til 1995 var byen hovedstad i provinsen Sahel.

Under den eritreiske selvstendighetskrigen var Nakfa hovedbasen for opprørsgruppen, Det eritreiske folks frigjøringsfront. Under krigen ble Nakfa bombet til hele byen lå i ruiner, og bare moskeen sto igjen. Andre ting som sykehus, fabrikker, radiostasjoner og college ble bygd under bakken av opprørerne i Eritrea. Byen er fortsatt omringet av kratere.
 
## Referanser
Nakfa

**Nakfa** kan vise til:

* Eritreisk nakfa, den eritreiske valutaen
* Nakfa (distrikt), et distrikt som ligger i den nordlige delen av Eritrea
* Nakfa (by), en by i Eritrea, og hovedstad i distriktet Nakfa
Tommaso Costantino

**Tommaso Costantino** (1885–1950) var en italiensk fekter som deltok i de olympiske leker 1920 i Antwerpen.

Costantino ble olympisk mester i fekting to ganger. Han var med på de italiendske lagene som vant lagkonkurransen både i kårde og florett.

## OL-medaljer
* 1920  Antwerpen -  **Gull** i fekting, florett lagkonkurranse  Italia
* 1920  Antwerpen -  **Gull** i fekting, kårde lagkonkurranse  Italia

## Eksterne lenker
*
Nakfa (distrikt)

**Nakfa** er et distrikt som ligger ved Rødehavet, i den nordlige delen av Eritrea. Byen Nakfa er hovedstaden i distriktet.
Fonologien til grenlandsmålet

**Fonologien til [[grenlandsmålet]]** er hvordan grenlandsmål blir uttalt. Denne uttalen differansierer seg fra mye annen norsk uttale, bl.a ved at det er stor forskjell mellom korte og lange vokaler

## Vokaler
Grenlandsmålet har – som de fleste variantene av norsk – 9 korte og 9 lange monoftonger og 7 diftonger.

Det er et kjennetegn ved grenlandsmålet at det er klare kvalitetsskiller mellom de fleste korte og lange vokalene. Klarest er dette ved de trang-midtre vokalene /e eː/, /ø øː/ og /o oː/ og de åpne vokalene /a aː/. Dette innebærer at de lange vokalene /eː/, /øː/, /oː/ og /aː/ ikke blir uttalt sammen med de tilsvarende korte når de blir forkortet i trykksvak stilling.
De seks diftongene er . Diftongene har en del fellestrekk, f.eks. at alle er stigende. Det eneste unntaket er her de to siste diftongene, som er avvikende fra de andre siden den har to trange vokaler. Diftongen /æʉ/ blir her uttalt [æᵿ] eller [æʋ].

## Konsonanter
Grenlandsmålet har 22 konsonantfonem:

Bymålene i Brevik og Langesund manglet tidligere (inntil første halvdel av det 20. århundre) fonemet **ɽ**, og man benyttet i stedet **l**, for eksempel **²nyːˌmaːla ²golver** 'nymåla gulv (pl.)', mot **²nyːˌmaːɽa ²goɽverjer** andre steder. Bymålet i Kragerø mangler fremdeles **ɽ**, i motsetning til de tilgrensende bygdemålene.

## Trykk, aksent og tonem
Trykk, aksent og tonem i grenlandske ord har disse relasjonene til hverandre:
* Ordet har trykksvake og trykksterke stavelser.
* Trykksterke stavelser er uaksentuert eller aksentuerte.
* Aksentuerte stavelser har tonem 1 eller tonem 2.
Tonem 1 og tonem 2 kan også kalles aksent 1 og aksent 2. Denne klassifikasjonen innebærer at det finnes fire ulike typer stavelser i forhold til trykk, aksent og tonem:
# Trykksvake stavelser.
# Trykksterke uaksentuerte stavelser.
# Trykksterke aksentuerte stavelser med tonem 1.
# Trykksterke aksentuerte stavelser med tonem 2.
Ordet **²baːdeˌstrana** [²bɒːd̻ɛˌs̻t̻ɾan̻a] 'badestranda' har fire stavelser, **²baːd**, **e**, **ˌstran** og **a**:
* **²baːd** er en trykksterk aksentuert stavelse med tonem 1, markert med **²** foran; tonem 2 er markert med **²**.
* **e** er en trykksvak stavelse.
* **ˌstran** er en trykksterk uaksentuert stavelse, markert med /ˌ/ foran.
* **a** er en trykksvak stavelse.

## Fotnoter
Adjektivbøying i grenlandsmålet

**Adjektivbøyinga i [[grenlandsmålet]]** er omtrent som i nynorsk.

## Gradbøying
Gradbøyinga følger to hovedmønster, A1 og A2, hvor bare det første er produktivt:

* A1:
**  «bred»
**  «tidlig»
* A2:
**  «ung»
I tillegg finnes det perifrastiske mønstret A3, som benyttes  ved relativt lange adjektiv:
* A3:
**  «irriterende»

## Annen adjektivbøying
### Bøying av positivformer
Positiv-formene av adjektivene blir i varierende grad bøyd i disse grammatiske kategoriene:
* **[[Numerus]]** eller tall: entall og flertall.
* **[[Definitet]]** eller bestemthet: ubundet (eller ubestemt) og bundet (eller bestemt).
* **[[Genus]]** eller grammatisk kjønn: maskulinum (hankjønn), femininum (hunkjønn) og nøytrum (intetkjønn).
Pronomen i grenlandsmålet

Denne artikkelen handler om **pronomen i [[grenlandsmålet]]**.

## Personlige pronomen
Ved de personlige pronomenene i 1. person og 2. person er disse to skillene viktige:
* *[[Trykksterk]]e former* mot *[[trykksvak]]e former*.
* *[[Nominativ]]-former* mot *[[oblik]]e former*.
Hele systemet kan settes opp slik:

I 3. person kommer et annet skille inn mellom de trykksvake formene, istedenfor **nominativ** mot **oblik**:
* *Uavhengige former* mot *enklitiske former*.
Systemet er slik:

Når det i ei rute står flere former med semikolon (;) mellom, er formene foran semikolon eldre former som er på vei ut. Når det i ei rute står flere former med ~ mellom, er det full valfridom mellom dem i *enklitisk* posisjon, mens bare formene foran ~ kan brukes ellers. Når det i ei rute står flere former med skråstrek (/) mellom, blir formene etter skråstreken, nærmere bestemt **¹den**, **den** og **¹diː**, brukt om hankjønns- og hunjønnsord som ikke viser til mennesker. Eldre talere bruker formene etter skråstreken mindre, bortsett fra **¹diː**.

En del eldre bygdemål har noe andre former i 3sg f:
Cornelia Oschkenat

**Cornelia Oschkenat** (født 29. oktober 1961 i Neubrandenburg, Mecklenburg-Vorpommern som *Riefstahl*) er en tysk tidligere friidrettsutøver som konkurrerte på 100 meter hekk for Øst-Tyskland. 

Hennes fremste meritt er bronsemedaljen fra VM 1987 i Roma, med tiden 12,46 s. I det samme mesterskapet ble det sølvmedalje på 4 x 100 meter, sammen med lagvenninnene Silke Gladisch, Kerstin Behrendt og Marlies Göhr. 

## Referanser


## Eksterne lenker
*
Baldo Baldi

**Baldo Baldi** (født 19. februar 1888 i Livorno, død 21. desember 1961 i Livorno) var en italiensk fekter som deltok i de olympiske leker 1920 i Antwerpen.

Baldi ble olympisk mester i fekting under Sommer-OL 1920 i Antwerpen. Han var med på det italiendske laget som vant lagkonkurransen i sabel foran Frankrike og Nederland.

## OL-medaljer
* 1920  Antwerpen -  **Gull** i fekting, sabel lagkonkurranse  Italia

## Eksterne lenker
*
Homologe kromosomer

**Homologe kromosomer** inneholder gener for de samme egenskaper på samme posisjon(locus) i sin DNA-kode. I mennesker er alle kromosomer med unntak av kjønnskromosomene organisert i homologe par (noe som gjør mennesket til en diploid organisme). 

Merk at homolog ikke betyr nøyaktig kopi. De gener som for eksempel koder for øyets egenskaper, vil ligge på samme, bestemte sted i begge kromosomene i et homologt par, men *innholdet* i genet kan variere mellom de to. Eksempelvis vil genet for øyenfarge være å finne på samme sted i homologe kromosomer, men fargen genet beskriver kan variere.
Verbbøying i grenlandsmålet

**Verbbøyinga i [[grenlandsmålet]]** følger i hovedsak de samme prinsippene som i nynorsk.
Verbene i grenlandsmålet kan deles i **svake verb** og **sterke verb**. Svake verb ender på en trykksvak stavelse i preteritum, sterke verb ender på en trykksterk stavelse i preteritum.

## Svake verb
De svake verbene blir bøyd etter tre hovedmønster, LV1, LV2 og LV3, der LV1 er mest produktiv og LV3 minst produktiv. Fire bøyingsformer blir oppgitte: infinitiv, presens indikativ, preteritum indikativ og perfektum partisipp:
* LV1:
** **²kaste – ²kastær – ²kastene – ²kastet** 'kaste'
** **²trʉːe – ²trʉːær – ²trʉːa – ²trʉːa** 'truge'
* LV2:
** **²byge – ²byger – ²bygde – ¹bygd** 'bygge'
** **²trøke – ²trøker – ²trøkte – ¹trøkt** 'trykke'
* LV3:
** **²kreːve – ¹kreːverjer – ¹krevde – ¹krevd** 'kreve'
** **²leːse – ¹leːser – ²leste – ¹lot** 'lese'
** **¹trʉː – ¹trʉːr – ²trʉde – ¹trʉd** 'tro'
Ei stor undergruppe er LV12, i hovedsak gamle LV1-verb som har fått LV2-bøying i preteritum indikativ og perfektum partisipp:
* LV12:
** **²ruːpe – ²ruːpær – ²rupte – ¹rupt** 'rope'
** **²leeneːke – ²liːkær – ²likte – ¹likt** 'like'

## Sterke verb
De sterke verbene kan deles inn i fire grupper, SV1, SV2, SV3 og SV4. De tre første er til en viss grad produktive, mens SV4 er ei restgruppe med mange undergrupper, hvor det her bare vil bli nevnt noen få eksempler.
* SV1:
** **¹skriːve – ¹skriːverjer – ¹skræiv – ²skriːvi** 'skrevet'
** **¹vriː – ¹vriːr – ¹vræi – ¹vrid** 'vri'
* SV2:
** **²ʃyːte – ¹ʃyːter – ¹ʃøyt – ²ʃyːti** 'skyte'
** **¹spyː – ¹spyːr – ¹spøy – ¹spyd** 'spy'
* SV3:
** **²stike – ¹stiker – ¹stak – ²stiki** 'stikke'
** **²syŋe – ¹syŋer – ¹saŋ – ²syŋi** 'syngje'
** **²dete – ¹deter – ¹dat – ²deti** 'dette'
** **²ʃæɽve – ¹ʃæɽverjer – ¹skaɽv – ²ʃæɽvi** 'skjelve'
* SV4:
** **²såːve – ¹såːverjer – ¹såːv – ²såːvi** 'sovet'
** **¹taː – ¹taːr – ¹tuk – ¹tat** 'ta'
** **²lige – ¹liger – ¹loː – ²ligi** 'ligge'
Marina Stepanova

**Marina Ivanovna Stepanova** (russisk: Марина Ивановнa Степанова, født Marina Makejeva,  1. mai 1950 i Meglevo) er en russisk tidligere friidrettsutøver som konkurrerte for Sovjetunionen. Hun er den første kvinne under 53,00 s på 400 meter hekk.

## Tidlig karriere
Marina Stepanova startet sin internasjonale karriere i 1978 under EM 1978 i Praha, med en sjetteplass i sitt semifinaleheat. Dette året hadde hun en personlig rekord på 56,19 s på langhekken. Året etter satte hun ny verdensrekord for første gang (54,78 s), da hun slo regjerende verdensmester Tatjana Zelentsova. Hun skulle senere senke verdensrekorden to ganger til.

## Fødselsavbrudd og comeback

I 1981 tok hun en konkurransepause etter å ha født en datter. Hun gjorde en vellykket tilbakekomst i 1983. I 1984 senket hun sin personlige rekord til 54,34 s, deretter 53,67 s. Under EM 1986 i Stuttgart, tok hun gull og satte ny verdensrekord med tiden 53,32 s. Tre uker senere i Tasjkent, ble Marina første kvinne i verden under 53 blank, med tiden 52,94 s. Året etter la hun opp som 37-åring.

## Referanser


## Eksterne lenker
*
Cornelia Ullrich

**Cornelia Ullrich** (født **Feuerbach**; 1963) er en tysk tidligere friidrettsutøver som konkurrerte på 400 meter hekk for Øst-Tyskland. Hun representerte sportsklubben SC Magdeburg.

Ullrich vant bronsemedalje i både EM 1986 i Stuttgart og under VM 1987 i Roma. 

Hennes bestetid 53.58 s, er fra august 1987 i Potsdam. Dette resultatet rangerer henne som nest beste tysker, kun slått av Sabine Busch (per 1. september 2006).

## Referanser

## Eksterne lenker
*
Olga Turtsjak

**Olga Turtsjak** (russisk: Ольга Турчак, født 5. mars 1967 i Almaty) er en kasakhstansk tidligere høydehopper som representerte Sovjetunionen. Hun har en personlig rekord på 2,01 m fra et stevne i Moskva, 7. juli 1986, som fortsatt er verdensrekord for juniorer. Turtsjak sin fremste meritt er bronsemedaljen fra EM 1986 i Stuttgart. Hun har ellers en fjerdeplass fra OL 1988 i Seoul.

## Referanser


## Eksterne lenker
*
Liburnisk språk

**Liburnisk** ble i oldtiden talt i området Liburnia på Balkan. Språket var etter alt å dømme beslektet med illyrisk.
Pisidisk

**Pisidisk** er et medlem av et utdødd anatolisk gren av den indoeuropeiske språkfamilien som ble snakket i Pisidia, en region i oldtidens Lilleasia. Språket er kjent fra to dusin korte inskripsjoner, og det tyder på at det var nært beslektet med lykisk. Det kan hende at språket hadde blitt påvirket av frygisk og sidetisk.

## Eksterne lenker
* «Pisidic» i Indo-European Database (engelsk)
Helga Radtke

**Helga Radtke** (født 16. mai 1962 i Rostock) er en tysk tidligere friidrettsutøver, som konkurrerte i lengdehopp og tresteg for Øst-Tyskland.

Radtke ble bronsemedaljør i lengdehopp både i EM 1986 og EM 1990. Hun ble den første verdensmesteren i lengdehopp innendørs i 1985 og sølvmedaljør i innendørs-VM 1987.

## Personlige rekorder

* Lengdehopp – 7,21 m
* Tresteg – 14,46 m

## Referanser


## Eksterne lenker
*
Beate Peters

**Beate Edeltraud Peters** (født 1959) er en tysk tidligere spydkaster som representerte Vest-Tyskland.

Hun ble nummer syv under VM 1983 og i OL året etter. Peters tok bronsemedalje i EM 1986. Karrierens høydepunkt kom året etter, med en bronsemedalje i VM i Roma. 

Hun ble vesttysk mester i 1985 og 1986. 

## Privat
Beate Peters er åpent lesbisk og bor sammen med den tidligere mangekjemperen Sabine Braun.

## Referanser


## Eksterne lenker
*
Natalja Akhrimenko

**Natalja Akhrimenko** (russisk: Наталья Ахрименко; født 12. mai 1955 i Novokujbysjevsk, Samara oblast) er en russisk tidligere kulestøter, best kjent for å ha vunnet bronsemedalje i EM 1986 i Stuttgart, for Sovjetunionen. Hun har ellers to syvendeplasser fra OL (1980 og 1988).

## Referanser


## Eksterne lenker
*
Ufrivillig barnløshet

**Ufrivillig barnløshet**, **infertilitet** eller **ufruktbarhet** vil si at et kvinnelig og et mannlig individ mangler evnen til å få barn sammen på naturlig måte, til tross for ønske om dette. Det kan være mange grunner til dette, blant annet sterilitet hos en av partene, men fortsatt er mange av årsakene ukjente for medisinen. Infertilitet rammer omtrent 10–15 % av norske par.

Gjennom tidene har folk utført ulike ritualer for å blant annet øke sjansen for å få barn. Par eller kvinner som ikke fikk barn kunne for eksempel besøke hellige steder eller utføre særskilte ofre. I dag finnes det mange medisinske metoder som kan hjelpe ufrivillig barnløse par å få unger likevel, for eksempel prøverørsmetoden. En annen måte å behandle barnløse på kan være gjennom adopsjon eller oppfostre unger andre ikke kan ta vare på.

## Primær og sekundær infertilitet
Primær infertilitet er en betegnelse som brukes om kvinner hvor graviditet aldri er oppnådd, mens sekundær infertilitet benyttes om kvinner som tidligere har vært gravid – enten hvor svangerskapet endte i normal fødsel, for tidlig fødsel, spontanabort eller svangerskapsavbrytelse.
Annarita Sidoti

**Annarita Sidoti** (1969–2015) var en italiensk friidrettsutøver som konkurrerte i kappgang.

På 1990-tallet var Sidoti blant verdens fremste kvinnelige kappgjengere, hun vant to EM-gull og ett VM-gull på 10&nbsp;km. Hun la opp etter EM 2002, der hun ble nummer åtte på 20 km.

## Personlige rekorder
* 10&nbsp;km – 41.46
* 20&nbsp;km – 1:28.38

## Referanser


## Eksterne lenker
* 
* 
*
Oscar Bernadotte

**Oscar Carl August Bernadotte** (født 15. november 1859 på Drottningholm slott nær Stockholm, død 4. oktober 1953 i Grödinge, Stockholms län) var en svensk prins og *greve af Wisborg*. Han var den andre sønnen til kong Oscar II og dronning Sofia og den yngre broren til Gustaf V. Da han giftet seg med Ebba Munch av Fulkila mistet han retten til å være tronfølger og tittelen kongelig høyhet.

Han var engasjert i kristent arbeid, og ble omtalt som läsarprinsen. Uttrykket *läsare* ble i Sverige og Finland brukt om personer som engasjerte seg i Bibelen og kristent arbeid.

Prinseparet Bernadotte fikk fem barn:

* Maria Bernadotte av Wisborg (1889–1974), sofiasøster, ugift.
* Carl Bernadotte av Wisborg (1890–1977), gift.
* Sophia Bernadotte av Wisborg (1892–1936), gift Fleetwood.
* Elsa Bernadotte av Wisborg (1893–1996), gift Cedergren.
* Folke Bernadotte av Wisborg (1895–1948), gift.

## Referanser
Police

**Police** kan vise til:

*Police – det engelske ordet for politi
*Police (by) – en by i Polen
*The Police – et britisk new wave-band
Police (by)

**Police** (tysk: *Pölitz*) er en by i det vestlige Polen, i det Vestpommerske voivodskap. Police er administrativt senter for fylket Powiat policki. Police ligger på Policesletten ved elvene Oder og Gunica, like ved byen Szczecin. Innbyggertallet i 2007 var 34&nbsp;274.

Den provinsielle veien nummer 114 går gjennom Police fra Tanowo til Trzebież og Nowe Warpno.

## Kjente personer
* Ludwig Giesebrecht (født 1792 i Mirow, død 1873 i Jasenitz, nå Jasienica, en bydel i Police) - prøyssiske historiker, filosof, pedagog og poet 
* Hans Modrow (født 1928 i Jasenitz, nå Jasienica, en bydel i Police) - tidligere tysk statsminister 1989-1990
* Aleksander Doba (født 1946 i Swarzędz) - padler, som er den første i historien som har padlet med kajakk alene over Atlanterhavet fra kontinent til kontinent (fra Afrika til Sør-Amerika)

## Vennskapsbyer
*  Pasewalk
*  Novyj Rozdil

## Bilder

0904 Rynek StrMiasta Police ZPL.JPG|Gamlebyen i Police
MAN SG313 SPPK2.jpg|En offentlig buss i Police
Pce Wik SDC16439.JPG|Biblioteket i Gamlebyen
Police Jasienica ruiny klasztoru augustianow 1.jpg|Ruinene av et kloster i Police-Jasienica (14. århundre)
Wik 2 police, szpital pam.JPG|Sykehuset ved det pommerske medisinske universitet i Szczecin; Siedlecka gata 2 i Police
0905 Port Police ZPL 7.JPG|Oder havn
0905 Odra Domiąża ZP.JPG|Oder i Police


## Referanser


## Eksterne lenker
*
Sónar

**Sónar** er en festival for elektronisk og eksperimentell musikk som avholdes i Barcelona hvert år i midten av juni. Festivalen varer tre dager og er en av verdens mest prestisjefylte festivaler for elektronisk musikk. Den ble starta opp i 1994 av Ricard Robles, Enric Palau og Sergi Caballero, og arrangeres av selskapet Advanced Music.

## Bilder

Fil:Sónar 06 Barcelona Catalonia.jpg|Sónarfestivalen i 2006


## Eksterne lenker
*
Teatre Nacional de Catalunya

**Teatre Nacional de Catalunya** («Catalonias nasjonalteater», forkorta **TNC**) er et offentlig teater i Barcelona i Catalonia. Det drives av kulturdepartementet til Generalitat de Catalunya. Teatret er et av Catalonias viktigste kultursentre.

Bygninga sto ferdig i 1999 og er tegna av den postmoderne arkitekten Ricardo Bofill.

## Eksterne lenker
*
Moses Kipsiro

**Moses Ndiema Kipsiro** (født 1986) er en ugandisk friidrettsutøver (langdistanse) og terrengløper. Han har VM-medalje både i friidrett og terrengløp, og ble afrikamester på 10.000 meter i 2006.

## Karriere
Kipsiro konkurrerer hovedsakelig på 5000 meter. Hans første mestersskap var VM 2005 i Helsingfors der han ikke gikk videre fra kvalifiseringen. Han ble nummer sju i Samveldelekene 2006. Kipsiros første pallplassering kom ved det afrikanske mesterskapet i 2006, der han vant 10 000 meter og tok bronse på 5000 meter. I VM 2007 i Osaka stilte Kipsiro opp på 5000 meter og ble nummer tre.

Han deltok også under OL 2008 i Beijing. Der kom han på fjerdeplass på 5000 meter. 

I 2011 tok han sitt fjerde ugandiske mesterskap i terrengløp. Han deltok også ved VM i terrengløp 2011 i Punta Umbría i Spania, der han kom på 11.-plass individuelt, men fikk bronse i lagkonkurransen sammen Stephen Kiprotich, Geofrey Kusuro og Dickson Huru. 2011-sesongen ble ødelagt da han fikk malaria og tyfus, og gikk glipp av VM i friidrett 2011. Da han var tilbake forsvarte han gullet sitt ved de Panafrikanske leker, foran Yenew Alamirew. 

2012 startet med terrengløpet *Cross Internacional de Itálica*, der han kom på tredjeplass. Ved VM i friidrett innendørs 2012 i mars kom han på syvendeplass på 3.000 meter. 

## Referanser


## Eksterne lenker
*
Midlertidig forføyning

**Midlertidig forføyning** er et begrep i sivilprosessen som betegner en midlertidig rettsavgjørelse som innebærer at den fysiske eller juridiske personen som avgjørelsen retter seg mot, er forpliktet til å unnlate, gjøre eller tåle noe i påvente av en mer omfattende rettssak om temaet.

Den norske tvisteloven kapittel 34 regulerer adgangen til midlertidig forføyning – tidligere fantes reglene i lov om tvangsfullbyrdelse. Etter § 34-3, første avsnitt, kan «forføyning [...] gå ut på at saksøkte skal unnlate, foreta eller tåle en handling, eller på at et formuesgode skal settes ut av saksøktes besittelse og tas under forvaring eller bestyrelse».

## Vilkår for midlertidig forføyning
Vilkårene for å ta kravet til følge fremgår av §§ 34-1 og 34-2. Saksøkeren må sannsynliggjøre både at han har en rett eller et *krav*, og at det foreligger en *sikringsgrunn*. At retten eller kravet må sannsynliggjøres innebærer at det ikke kreves fullt bevis, det er tilstrekkelig at retten finner det mest sannsynlig. Normalt skal en rett eller et krav forfølges ved ordinær rettergang, og et krav om midlertidig forføyning innebærer en form for køsniking ved at saken behandles hurtig og forføyningen kan iverksettes straks. Kravet om sikringsgrunn skal sikre at det bare gis midlertidige forføyninger der det foreligger behov for å gripe inn hurtig. Det kreves derfor enten at:

* Saksøktes adferd gjør det nødvendig med en midlertidig sikring av kravet fordi forfølgningen eller gjennomføringen av kravet ellers vil bli vesentlig vanskeliggjort, eller  
* Det finnes nødvendig for å få en midlertidig ordning i et omtvistet rettsforhold for å avverge en vesentlig skade eller ulempe, eller for å hindre voldsomheter som saksøktes adferd gir grunn til å frykte for.

Det første alternativet kan f.eks. være aktuelt om naboen urettmessig fyller ut masser i en innsjø, eller står i ferd med å sage ned et fredet tre, eller rive et verneverdig hus. Det annet alternativ kan brukes der noen ved selvtekt har tatt seg til rette, slik at den tidligere rettstilstand gjenopprettes, f.eks. hvis utleier skifter lås for å få leieren ut.

## Saksbehandlingen
Det er tingretten som først tar stilling til kravet. Retten må vurdere om vilkårene er oppfylt basert på saksøkers fremstilling av saken og hvis det haster meget, kan kravet tas til følge uten at motparten høres. Haster det ikke så meget, er det vanlig at partene innkalles til et rettsmøte der de får gjøre rede for saken og retten treffer deretter avgjørelse ved kjennelse som kan ankes til lagmannsretten. Har tingretten tatt kravet til følge uten å høre motparten, kan kjennelsen ikke ankes, i stedet kan det kreves muntlige forhandlinger før tingretten på ny avgjør kravet. Ved denne nye behandling kan resultatet bli det samme, men det kan også bli at kravet forkastes, at det kreves sikkerhet eller at det gis en mindre inngripende forføyning.
Artur Svensson

**Artur Svensson** (født 16. januar 1901, død 20. januar 1984) var en svensk sprinter og mellomdistanseløper (400 m og 800 m). Han konkurrerte for Finspångs IK.

Han hadde svensk rekord på 800 m fra 1925 til 1928. Under OL 1924 i Paris ble han slått ut på 800 m før finalen. Det gikk langt bedre på 4&nbsp;x&nbsp;400 m stafett, der han var med på å ta sølv for Sverige. De andre på stafettlaget var Erik Byléhn, Gustaf Weijnarth og Nils Engdahl).

## Referanser


## Eksterne lenker
*
Synthemistidae

* *[[Austrosynthemis]]*
* *[[Choristhemis]]*
* *[[Eusynthemis]]*
* *[[Palaeosynthemis]]*
* *[[Synthemis]]*
* *[[Synthemiopsis]]*
* *[[Tonyosynthemis]]*

**Synthemistidae** (før kalt Synthemidae) er en delgruppe av øyenstikkere, (Odonata).

De finnes bare i Australia og Ny-Guinea.

## Utseende
Stort sett små til middelsstore, slanke øyenstikkere med påfallende smal bakkropp. De er gjerne farget i gult og svart. Vingene er klare.
Larvene er korte og kompakte, litt flate, gjerne gulbrune, hodet stort og bredt med nyreformede fasettøyne, thorax ganske kort, vingeknoppene tilspissede. Klørne ytterst på labium (som egentlig er omdannede palper) er brede og kraftige. Larvene er kledt med korte, oppstående hår.

## Levevis
Larvene lever for det meste i rennende vann, gjerne grunne bekker med grus på bunnen. I alle fall noen arter bruker trolig to år på utviklingen.

## Systematisk inndeling

* ordenen **[[øyenstikkere]]**, (Odonata)  
** delgruppe **[[øyenstikkere og libeller]]** (Anisoptera). 
*** overfamilie   **[[libeller (overfamilie)|libeller]]**, (Libelluiodea)
**** familien Synthemistidae
***** *[[Austrosynthemis cyanitincta]]* (Tillyard, 1908)
***** slekten *[[Choristhemis]]* Tillyard, 1910 – to arter
***** slekten *[[Eusynthemis]]* Förster, 1903 – 14 arter
***** slekten *[[Palaeosynthemis]]* Förster, 1903 – 8 arter
***** slekten *[[Synthemis]]* Selys, 1870 – 15 arter
***** *[[Synthemiopsis gomphomacromioides]]* Tillyard, 1917
***** slekten *[[Tonyosynthemis]]* Theischinger, 1998 – 2 arter

## Kilder
* University of Puget Sound, Slater Museum of Natural History: katalog over artene http://www.pugetsound.edu/x10527.xml

## Eksterne lenker
* 
* Symthemistidae nær Brisbane, Australia
*  www.nhm.uio.no/norodo/  – Et norskspråklig nettsted om norske øyenstikkere.
Nils Engdahl

**Nils Engdahl** (født 4. november 1898 i Västerhaninge, død 10. september 1983) var en svensk friidrettsutøver (sprinter).

Nils Engdahl tok bronse på 400 meter under OL 1920 i Antwerpen, han var også med på det svenske stafettlaget som kom på femteplass på 4 x 400 meter stafett.  

Under OL 1924 i Paris var han med på det svenske stafettlaget som tok sølv på 4&nbsp;x&nbsp;400 m. Han løp sammen med Artur Svensson, Erik Byléhn og Gustaf Weijnarth.

## Referanser


## Eksterne lenker
*
Orquestra Simfònica de Barcelona i Nacional de Catalunya

**Orquestra Simfònica de Barcelona i Nacional de Catalunya** («Barcelonas symfoni- og Catalonias nasjonalorkester», forkorta **OBC**) er et symfoniorkester i Barcelona. Det er det største symfoniorkesteret i Catalonia og blant de største i Spania. Det er medlem av Asociación Española de Orquestas Sinfónicas.

Orkesterets nye hovedsete er auditoriet l'Auditori, som sto ferdig i 1999.

## Eksterne lenker
* 
* 
* Orkesterets hjemmeside
Festival Grec

**Festival Grec** er en internasjonal musikkfestival som arrangeres i Barcelona hvert år siden 1976. Festivalen varer halvannen måned, fra slutten av juni til starten av august. Festivalen samler artister fra den internasjonale musikk- og dansescenen. Den arrangeres av Barcelonas bystyre.

Navnet kommer av at festivalen de første åra ble arrangert kun i Teatre Grec på Montjuïc. I dag avholdes det konserter på mange ulike scener rundt om i byen.

## Eksterne lenker
*
Erik Byléhn

**Erik Byléhn** (født 15. januar 1898, død 14. november 1986) var en svensk friidrettsutøver (sprinter og mellomdistanseløper). 

Byléhn deltok på det svenske laget på 4&nbsp;x&nbsp;400 meter stafett, som tok sølv under OL 1924 i Paris. De andre på laget var Artur Svensson, Gustaf Weijnarth og Nils Engdahl)

Fire år senere, under OL 1928 i Amsterdam, tok han en individuell sølvmedalje på 800 meter. Også denne gang deltok han på 4&nbsp;x&nbsp;400 meter stafett, men denne gangen måtte svenskene nøye seg med fjerdeplass.

Byléhn hadde den svenske rekorden på 800 meter fra 1928 til 1933.

## Referanser


## Eksterne lenker
*
Gustaf Weijnarth

**Gustaf Weijnarth** (født 24. april 1902 i Eskilstuna, død 22. april 1990 i Örebro) var en svensk sprinter. 

I 1921 ble Weijnarth svensk mester på 400 meter med tiden 49,8.

Han var med i OL 1924 i Paris, der han var med på å ta sølv på 4 x 400 meter stafett (han løp sammen med Erik Byléhn, Artur Svensson og Nils Engdahl).

## Eksterne lenker
*
He Pingping

**He Pingping** (kinesisk: 何平平; 1988–2010) var, ifølge Guinness rekordbok, verdens korteste mann som hadde evnen til å gå.

Han målte 73 cm i høyden, og var tredje barn i en familie i Huade fylke, i byen Wulanchabu i Nord-Kinas Indre Mongolia. Han hadde to søstre som begge har normal vekst. Ifølge hans far, He Yun, var He Pingping så liten ved fødselen at han passet inn i håndflaten til et voksent menneske. Da det ble klart at ungen vokste veldig sakte, ga legene diagnosen Osteogenesis imperfecta (benskjørhet), som hindrer normal benvekst og kroppshøyde.

## Referanser


## Eksterne lenker
* 
*
Kalle Blomkvist

**Kalle Blomkvist** er en detektiv i Astrid Lindgrens forfatterskap.

Han og vennene Eva-Lotta og Anders (*Endre* i de norske oversettelsene) er riddere av den Hvite Rosen som kjemper mot Røde Rosen om troféet *Stormumriken*, som for utenforstående ser ut som en alminnelig stein. Kalle kommer også på sporet av mystiske hendelser som Eva-Lotta og Anders/Endre hjelper ham med å etterforske. De tre vennene opererer da gjerne under kodenavnet *Kalotten* («Ka» for Kalle, «lott» for Eva-Lotta og «en» for Endre). Denne «detektiv-virksomheten» utgjør hovedtemaet i Lindgrens bøker og filmene basert på dem.

I disse bøkene gjorde Astrid Lindgren bruk av det hun hadde lært om kriminalteknikk mens hun arbeidet som sekretær for «Revolver-Harry» (kriminalteknikeren Harry Söderström, 1902-56), utdannet i ballistikk i Lyon i 1928, grunnlegger av *Statens kriminaltekniska anstalt* (i dag med navnet *Nationellt forensiskt centrum*) i Stockholm, og under andre verdenskrig trener for Reservepolitiet, de norske polititroppene i Sverige.  Svensk politi takket ja til hjelp fra lokale barn og tenåringer når det gjaldt å finne hvor ulike planter vokste i Sköndal, som en del av etterforskningen av drapet på «Kickan» Granell i juli 1965. Slike assistenter ble av politiet omtalt som *blomkvistare* etter Astrid Lindgrens «mesterdetektiv», men deres innsats bidro ikke til å løse en eneste kriminalsak.

## Bøker
*1946 *[[Mesterdetektiven Blomkvist]]* (norsk versjon er fra 1948)
*1951 *[[Mesterdetektiven Blomkvist lever farlig]]* (norsk versjon er fra 1952)
*1953 *[[Kalle Blomkvist og Rasmus]]* (norsk versjon er fra 1954)

## Filmatiseringer (utvalg)
*1947 *[[Mesterdetektiven Blomkvist (film)|Mesterdetektiven Blomkvist]]*, regi: Rolf Husberg
*1953 *[[Mesterdetektiven og Rasmus]]*, regi: Rolf Husberg
*1957 *[[Mesterdetektiven Blomkvist lever farlig (film)|Mesterdetektiven Blomkvist lever farlig]]*, regi: Olle Hellbom
*1996 *[[Kalle Blomkvist – Mesterdetektiven lever farlig]]*, regi: Göran Carmback
*1997 *[[Mesterdetektiven Blomkvist på nye eventyr]]* regi: Göran Carmback

## Referanser
Saltburn-by-the-Sea

**Saltburn-by-the-Sea** er en badeby i det seremonielle grevskapet North Yorkshire i England. De lokale myndigheter er den enhetlige myndigheten Redcar and Cleveland. Historisk var byen en del av det tidligere distriktet North Riding av Yorkshire. Byen er lokalisert rundt 19&nbsp;km øst for Middlesbrough. Kretsen Redcar and Cleveland hadde en befolkning på 5 912 innbyggere i folketellingen i 2001, noe som økte kun litt til 5 958 innbyggere ved den tilsvarende folketellingen i 2011.

Utviklingen av Middlesbrough og Saltburn ble drevet av oppdagelsen av bergarten jernstein i fjellene Cleveland Hills, pengemidlene til industrislekten Pease i Darlington og utviklingen av to jernbanelinjer for å transportere mineralene.

Old Saltburn var den opprinnelige bosetningen, lokalisert ved Saltburn Gill, og opptegnelser er knappe om dens opprinnelse, men det er kjent at det var et senter for smuglere. I 1856 besto grenden av vertshuset Ship Inn og en rekke hus bebodd av bønder og fiskere. Jernbaneeieren og politikeren Henry Pease fikk i 1858 en visjon om en by ved kysten da han besøkte sin bror i Old Saltburn. Etter å ha kjøpt landeiendommer, ble byen som nå er kjent som Saltburn-by-the-Sea utviklet fra 1861 som et feriested.

## Kjente personer fra byen
* Erasmus Darwin IV, sønnesønn av Charles Darwin, bodde i byen ved folketellingen i 1911
* Malcolm Campbell satt hastighetsrekord med sin racerbil Blue Bird på Saltburn Sands den 17. juni 1922.
* David Coverdale fra rockegruppene Deep Purple og Whitesnake er født og oppvokst i byen
* Chris Rea, musiker, bodde i byen fram til han flyttet til London
* Tony Mowbray fotballspiller og fotballtrener, var født i byen
* Nicholas Patrick, amerikansk astronaut, var født i byen

## Bilder

Fil:Former Zetland Hotel - now apartments - geograph.org.uk - 1189251.jpg| Tidligere Zetland Hotel - i dag leilighet. Åpnet i 1864 som verdens første jernbanehotell med egen plattform ved inngangen bak
Fil:Italian Gardens at saltburn - geograph.org.uk - 356066.jpg|Det italienske hageanlegget
Fil:Saltburn Pier April 2011.jpg |Saltburn Pier
Fil:Saltburn seafront looking towards Huntcliff.jpg |Stranden ved Saltburn og Hunt Cliff
Fil:Looking east over Skelton Beck in Saltburn - geograph.org.uk - 250974.jpg |Cat Nab (til venstre) og Hunt Cliff
Fil:Saltburn Bridge - geograph.org.uk - 1229068.jpg |Skelton Beck og Saltburnbroen
Fil:Skelton Beck Saltburn.jpg |Skelton Beck
Fil:Saltburn Cliff Lift.jpg|Brygge og den vanndrevne kabelbane
Fil:Footpath above Skelton Beck - geograph.org.uk - 610963.jpg |Gangsti over Skelton Beck


## Referanser


## Litteratur
* Lynn, Tony (2006): *Saltburn-by-the-Sea Revisited*, ISBN 0-7524-3773-9
* Whitworth, Alan (2006): *Saltburn-by-the-Sea: A Brief History from Its Earliest Times to 1900*, ISBN 1-871150-47-7.

## Eksterne lenker
* 

* History of Saltburn by the Sea
* .
Shirin Ebadi

**Shirin Ebadi** (persisk شیرین عبادی) (født 1947) er en iransk jurist som har arbeidet med menneskerettigheter i en årrekke. For dette arbeidet ble hun i 2003 tildelt Nobels fredspris og i 2001 Raftoprisen. Hun er den første muslimske kvinnen som har mottatt fredsprisen. 

Ebadi er født i Hamadan. Hun begynte på universitetet i Teheran i Iran og utdannet seg til jurist. Fra 1975 til 1979 var hun dommer ved bydomstolen i Teheran og landets første kvinnelige dommer. Da ayatolla Khomeini kom til makten i 1979 fikk hun ikke være dommer mer. Hun har siden slutten av 1980-tallet arbeidet som advokat og menneskerettighetsforkjemper i Iran. Spesielt for forfulgte og deres familier. Hun har også skrevet flere bøker om kvinner og barns rettigheter. En av hennes viktigste kampsaker er at kvinner og menn i Iran skal ha de samme rettighetene. Hun har også etablert et krisesenter for barn med egen krisetelefon.

Hun har levd delvis i eksil siden sommeren 2009. Bakgrunnen var at hun hadde kritisert det omstridte valget i juni 2009 og iranske myndigheter for behandlingen av demonstrantene som aksjonerte etter valget.

I 2009 besøkte Ebadi Den Internasjonale Studentfestivalen i Trondheim, ISFiT, under festivaltemaet fredsbygging.

## Referanser


## Eksterne lenker
* 
*
Hanif Kureishi

**Hanif Kureishi** (født 1954) er en britisk forfatter. Kureishi har skrevet i flere genrer, men er mest kjent for å ha skrevet filmmanus og romaner.

## Liv og virke
### Bakgrunn
Hanif Kureishi vokste opp i en av Londons sydlige forsteder. Moren var fra England og faren Rafiushan fra Pakistan. Faren stammer opprinnelig fra Madras, men kom til Storbritannia for å studere jus. Han ga etterhvert opp studiene og arbeidet ved den pakistanske ambassaden i London. Rafiushan giftet seg med Audrey Buss og paret bosatte seg i Bromley. Der ble Hanif Kureishi født.

Kureishi gikk på Bromley Technical High School. Han studerte filosofi, først ved Universitetet i Lancaster, siden ved King's College i London.

### Forfatterskap
Kureishi fikk sitt gjennombrudd som manusforfatter till spillefilmen *[[My Beautiful Laundrette]]* fra 1985. Filmen, som ble regissert av Stephen Frears, handler om en pakistansk-britisk ung mann som vokser opp i 1980-tallets London. Gjennombruddet som forfatter kom med romanen *[[Bydels-Buddha]]* (1990). Boken ble filmatisert av BBC og sendt som tv-serie. Musikken til serien ble komponert av David Bowie.

Kureishi ble i 2008 utnevnt til kommandør av Den britiske imperieordenen.

## Norske oversettelser
* *Ingen vei tilbake?*, oversatt av Anders Bye (Norsk rikskringkasting, Radioteatret 10.april 1983). – Originaltittel: *You Can't Go Home*
* *Bydels-Buddha: roman*, oversatt av Inger Gjelsvik (Cappelen, 1991). – Originaltittel: *The Buddha of Suburbia*
* *Sjelden som en engelsk jomfru: the black album*, oversatt av Ragnhild Eikli (Cappelen, 1995). – Originaltittel: *The Black Album*
* *Intimitet*, oversatt av Inger Gjelsvik (Cappelen, 1998). – Originaltittel: *Intimacy*
* *Gabriels gave*, oversatt av Inger Gjelsvik (Cappelen, 2001). – Originaltittel: *Gabriel's Gift*
* *I en blå tid og andre noveller*, oversatt av Inger Gjelsvik (Cappelen, 2003). – Originaltittel: *In a Blue Time*
* *Noe å si deg*, oversatt av Monica Carlsen (Cappelen Damm, 2008). – Originaltittel: *Something to Tell You*

## Referanser

## Eksterne lenker
* 
* 
* 
*
Mary Travers

**Mary Allin Travers** (1936–2009) var ett av medlemmene i musikktrioen Peter, Paul and Mary. De andre to var Peter Yarrow og Noel «Paul» Stookey. Gruppen var en av de mest populære på 60-tallet.

Peter, Paul and Mary ble grunnlagt i 1961 og skiltes i 1970. Etter dette startet Travers en solokarriere og utga fem album. Gruppen gjenoppsto i 1978.

## Soloalbum
* *Mary*, Warner Bros., 1971
* *Morning Glory*, Warner Bros., 1972
* *All My Choices*, Warner Bros., 1973
* *Circles*, Warner Bros., 1974
* *It's In Everyone of Us*, Chrysalis, 1978

## Referanser


## Eksterne lenker
* 
* 
*